Víkingur Heiðar Ólafsson og Hildur Ingveldur Guðnadóttir eru ungir tónlistarmenn sem eru að skara fram úr . Aðsend mynd Sjálfsagt eru líkurnar stjarnfræðilega litlar eða því sem næst ómögulegt að virtustu tónlistarverðlaun heims og mesta viðurkenning sem tónskáldi getur hlotnast í veröldinni falli í skaut tveggja Íslendinga . Síðasta haust má því segja að í íslensku tónlistarlífi hafi hið ómögulega hafi átt sér stað þegar píanóleikarinn Víking Heiðar Ólafsson hlaut Gramophone-verðlaunin sem tónlistarmaður ársins , því aðfaranótt sama dags hafði tónskáldið Hildur Guðnadóttir veitt Emmy-verðlaunum viðtöku fyrir tónlistina í þáttaröðinni Chernobyl . Áhyggjur eldri kynslóða af þeirri sem taka á við eru eðlilegur hluti af lífsins gangi eins og aldamótakynslóðin hefur ekki farið varhluta af - nema síður sé . Allar slíkar áhyggjur hurfu hins vegar eins og dögg fyrir sólu í haust hvað íslenskt tónlistarlíf varðar þegar tveir íslenskir fulltrúar aldamótakynslóðarinnar á sviði tónlistar tóku við einhverjum virtustu viðurkenningum heimsins fyrir framúrskarandi árangur hvor á sínu sviði . Á Gramophone-verðlaunahátíðinni í september var Víkingur Heiðar Ólafsson píanóleikari valinn tónlistarmaður ársins , en Gramophone-verðlaunin eru stundum sögð vera Óskarsverðlaunin í heimi klassískrar tónlistar . Ef haldið er áfram með samlíkinguna má segja að viðurkenning Víkings sé á pari við mynd ársins á Óskarnum . Aðfaranótt verðlaunahátíðar Gramophone , sem haldin var í Lundúnum 16. september , var annar íslenskur tónlistarmaður , Hildur Guðnadóttir , staddur í Los Angeles þar sem hún tók við Emmy-verðlaununum fyrir tónlistina í sjónvarpsþáttunum Chernobyl . Þrátt fyrir ungan aldur , Hildur er 37 ára og Víkingur 35 ára , hafa þau bæði verið áberandi í íslensku tónlistarlífi um nokkurt skeið , komið víða við og notið mikillar velgengni . Víkingur lauk einleikaraprófi frá Tónlistarskólanum í Reykjavík undir handleiðslu Peters Maté , en áður lærði hann hjá Erlu Stefánsdóttur . Víkingur var aðeins sautján ára þegar hann lék einleik með Sinfóníuhljómsveit Íslands á útskriftartónleikum sínum . Þá lá leiðin til New York þar sem hann lagði stund á framhaldsnám við hinn fræga tónlistarháskóla Juilliard og lauk þaðan bachelors - og meistaranámi árið 2008 . Aðalkennarar hans við Juilliard voru Jerome Lowenthal og Robert McDonald . Einnig sótti Víkingur píanótíma hjá einleikaranum Ann Schein sem nam hjá Arthur Rubinstein í upphafi ferils síns á sjöunda áratugnum . Víkingur snéri heim að námi loknu og hlaut íslensku bjartsýnisverðlaunin árið 2009 . Hann var vel að þeim kominn því einleikaraferill Víkings hefur síðan náði meiri hæðum en bjartsýnustu spár sögðu til um . Mörgum er minnisstætt þegar Víkingur lék píanókonsert Edvards Grieg með Sinfóníuhljómsveit Íslands undir stjórn Vladímírs Ashkenazy á opnunartónleikum tónlistarhússins Hörpu í Reykjavík 2011 . Víkingur er jafnframt stofnandi og listrænn stjórnandi tónlistarhátíðarinnar Reykjavík Midsummer Music , sem haldin hefur verið árlega í Hörpu síðan 2012 . Hátíðin hlaut tvenn verðlaun á Íslensku tónlistarverðlaununum 2012 , sem tónlistarviðburður ársins í sígildri og samtímatónlist , og Rogastans , nýsköpunarverðlaun Íslensku tónlistarverðlaunanna . Árið 2016 var tilkynnt að Víkingur hefði skrifað undir útgáfusamning við tólistarútgáfuna Deutsche Grammophon . Síðan þá hefur Víkingur verið meðal eftirsóttustu einleikara sinnar kynslóðar og ferðast hann víða um heim til að spila með mörgum af helstu hljómsveitunum í frægustu tónlistarhúsum heimsins . Fyrsti hljómdiskur hans hjá Grammophon kom út í janúar 2017 og var helgaður píanóverkum bandaríska tónskáldsins Philips Glass . Diskurinn hlaut einróma lof gagnrýnenda og var m.a. valinn með bestu klassísku hljómdiskum ársins 2017 á vef NPR , Gramophone og New York Times . Víkingur Heiðar hlaut verðlaunin sem tónlistarmaður ársins einkum fyrir aðra plötu sína á vegum Deutsche Grammophon þar sem hann flytur hljómborðsverk Johanns Sebastians Bach . Platan hlaut einróma lof gagnrýnenda og hefur hlotið ótal verðlaun og má nefna tónlistarverðlaun BBC Music Magazine fyrir bestu plötu ársins , Opus Klassik verðlaunin fyrir bestu píanóplötu ársins og Íslensku tónlistarverðlaunin fyrir flutning og plötu í flokki klassískrar tónlistar . Hildur og Jókerinn Hildur Ingveldar Guðnadóttir var samtíma Víkingi í Tónlistarskóla Reykjavíkur þar sem hún lagði stund á sellóleik . „ Ég var ekki alltaf góður sellónemandi og samband mitt við sellóið var á tíðum flókið . Mér fannst t.d. erfitt að fylgja fyrirmælum kennarans og átti erfitt með að samþykkja að til væri rétt og röng leið til að spila tónlist , " sagði Hildur nýlega í viðtali við Access Hollywood . Í framhaldi af því fór hún í Listaháskóla Íslands og Listaháskóla Berlínar ( Universität der Künste ) til þess að læra tónfræði / tónsmíðar og nýmiðlun . Hún var fyrsti nemandi skólans sem útskrifaðist af nýmiðlabraut Listaháskóla Íslands 2005 og ári seinna kom út fyrsta sólóhljómplata hennar , Lost in Hildurness , þar sem hún spilaði sjálf á öll hljóðfærin og stjórnaði upptökum . Hún spilaði með fjölda hljómsveita á þessum árum , tónlist sem er nær því að vera tilraunakennd popptónlist en klassísk eða nútímatónlist , og má þar nefna Pan Sonic , Múm og stórsveit Nix Noltes . Auk þess að spila á selló og stunda tónsmíðar hefur hún einnig starfað sem söngvari og kórstjóri á fjölbreyttum ferli sínum . Hildur hefur starfað með fjölda lista - og tónlistarmanna , þar á meðal tónskáldinu Jóhanni Jóhannssyni , sem lést árið 2018 , en saman sömdu þau m.a. tónlistina fyrir myndina Mary Magdalene sem var frumsýnd sama ár . Áður hafði Hildur samið tónlist fyrir heimildarmyndir en síðustu fjögur ár hefur kvikmyndatónlist verið helsta viðfangsefni hennar . Þættirnir Chernobyl voru frumsýndir í vor og vakti tónlist Hildar strax mikla athygli og lof gagnrýnenda . Tónlist þáttanna er sögð ómstríð , drungaleg og ægifögur og hefur hlotið mikið lof gagnrýnenda og almennings . Hildur segir að hvert einasta hljóð í tónlistinni komi úr kjarnorkuveri og leitaði hún þá í kjarnorkuverið í Litháen þar sem þættirnir voru teknir upp fyrir innblástur og upptökur fyrir tónlist sína . Auk þess að hljóta Emmy-verðlaunin hefur tónlistin í Chernobyl verið tilnefnd til Grammy-verðlaunanna sem veitt verða seinna í vetur . Hildur samdi einnig tónlistina fyrir kvikmyndina Joker sem óhætt er að segja hafi verið stórmynd ársins 2019 og er talin líkleg til að hreppa Óskarinn sem besta mynd ársins . Nánar má lesa um málið í Áramótum , tímariti Vðskiptablaðsins og Fjálsrar verslunar sem kom út í dag . Hægt er að kaupa eintak af tímaritinu hér .